4.+Koulutuksen+muutokset+Suomessa

=Koulutuksen muutokset Suomessa﻿=

Ennen kansakoulua
Ennen kansakouluasetusta suurimmalla osalla väestöstä oli koulutusta vain kirkon järjestämistä //kiertokouluista.// Kiertokoulut kiersivät maakuntia kestäen pari viikkoa kerrallaan. Kiertokouluissa opetettiin perinteisiä alkuopetukseen kuuluvia taitoja: lukemista ja laskemista. Kiertokoulut pysyivät suosiossa vielä kansakouluasetuksen jälkeenkin, kun vanhemmat uskoivat kiertokoulujen antaman opetuksen riittävän. Oppivelvollisuuslaki vuonna 1921 kuitenkin häivytti kiertokoulujen tarpeen, kun kansakoulun käynti tuli pakolliseksi. Kun kiertokoulut kiersivät maaseudulla, kaupungeissa oli yksityiskouluja, jotka tarjosivat kaupunkilaisille alkeisopetusta ja vanhemmille oppilaille oppikouluun tähtäävää opetusta.

Kansakoulu
Kansakoulu sisälsi opetusta oppikouluikäisiä nuoremmille, ja niistä asetettiin //kansakouluasetus// vuonna 1865. Kansakouluasetuksen myötä alettiin perustaa kouluja kaikkiin maakuntiin, mutta työ oli hidasta. Vuonna 1886 kansakoulu puuttui sadalta maakunnalta ja vuonna 1901 enää seitsemältä. Kansakoulun opetus oli varsinkin sisällissodan jälkeen hyvin kansallismielistä. Opetussuunnitelman lähtökohtina olivat itsenäinen Suomi, luterilainen arvomaailma ja maaseudun perinteitä kunnioittava koti. Alkuaikoina kansakoulu ei kuitenkaan nauttinut kovin vahvasta suosiosta vanhempien keskuudessa, kun kansakoulun uskottiin opettavan lapset laiskoiksi ja totuttavan heidät kirjoihin ruumiillisen työn sijasta. Oppivelvollisuuslain asettamisen jälkeen kuusivuotisesta kansakoulusta neljä ensimmäistä vuotta tulivat kaikille pakolliseksi ja kaksi jälkimmäistä vuotta valmensivat oppikouluihin.

Oppikoulut
Oppikoulut olivat valtion, kunnan tai yksityisten oppilaitoksia, jotka sisälsivät nykyisen peruskoulun yläluokat ja lukion. Ensimmäinen suomenkielinen oppikoulu, Jyväskylän yläalkeiskoulu perustettiin vuonna 1858. Myöhemmin 1800 -luvulla valtio alkoi perustaa oppikouluja, jotka olivat pääosin pojista koostuvia lyseoita, tai tyttölyseoita, mutta kaupungeista löytyi myös yksityisiä oppikouluja, jotka olivat rikkaiden perustamia kartanokouluja tai tehtaiden perustamia tehdaskouluja. Tehdaskouluihin pääsy oli mahdollista lähinnä työntekijöiden lapsilla. Oppikouluista asetettiin //koulujärjestys// vuonna 1872 ja vuonna 1914 oppikoulut jaettiin viisivuotiseen keskikouluun ja kolmivuotiseen lukioon.

Korkeakoulut
Korkealle kouluttautuminen Suomen yliopistoissa on ollu mahdollista jo pitkään ennen ensimmäisiä kansakouluja. Ensimmäinen yliopisto oli Turun akatemia, joka toimi vuosina 1640-1828. Turun lisäksi yliopisto-opetusta haettiin usein Keski-Euroopan suurista kaupungeista, kuten Pariisista. Ylioppilastutkinto siirrettiin lukion päättötutkinnoksi Suomen itsenäistymisen jälkeen, mitä ennen se toimi yliopistojen sisäänpääsykuulusteluna. Tutkintoon valmentautuminen on ollut mahdollista lähinnä sitä tarjoavissa oppikouluissa ja myöhemmin lukioissa.

Ammattikorkeakouluista ensimmäiset ideat syntyivät jo 1960 -luvulla ja vuonna 1968 Valtioneuvosto perusti teknillisen opetuksen komitean. Komitean tehtävä oli sopeuttaa tekninen opetus uudistuneeseen koulujärjestelmään 1970 -luvun peruskoulu-uudistuksen mukaan. Opetusministeriö aloitti ammattikorkeakoulukokeilun kuitenkin vasta 1991 ja ensimmäinen ammattikorkeakoulu aloitettiin 1992 kokeiluluvan alaisena.

Kohti nykyistä
Vuoden 1921 oppivelvollisuuslain asetuksen jälkeen alkoi hidas koulujen kehitystyö. 1930 -luvun lama ja toinen maailmansota hidasti varsinkin maksullisten oppikoulujen kehitystä ja 1950 -luvulla Suomi oli jäänyt koulujärjestelmässään pahasti jälkeen muuta Eurooppaa. Silloinen //rinnakkaiskoulujärjestelmä// aiheutti ongelmia ja sitä ruettiinkin muuttamaan 1950 -luvun lopulla. Vuonna 1968 asetettiin lainsäädäntö //yhtenäiskouluajatukseen// perustuvaan koulujärjestelmään, minkä suurimmat vaikutteet otettiin Ruotsista ja Itä-Saksasta. 1970 -luvulla toteutettiin peruskoulu-uudistus, joka muovasi koulujärjestelmän hyvin pitkälti nykyisen kaltaiseksi.

Lähteet:
Suomalaisen arjen historia - Hyvinvoinnin Suomi Suomalaisen arjen historia - Modernin Suomen synty Suomalaisen arjen historia - Säätyjen Suomi Wikipedia